Aluehallintovirasto lätkäisi ravintoloitsijalle alunperin 300 euron sakot.

Aluehallintovirasto (avi) oli määrännyt turkulaiselle ravintolalle laiminlyöntimaksun, koska asiakkaalle ei ollut tulostettu kuittia. Asiakas ei kuittia itse halunnut. Tapaus sattui noin vuosi sitten Turussa.

– Meillä kysytään aina asiakkaalta haluaako hän kuitin. Jos haluaa, se tulostetaan, yrittäjä kertoi Iltalehdelle vuosi sitten.

Nyt Turun hallinto-oikeus on päättänyt kumota sakon. Hallinto-oikeuden mielestä kuittilaista ei yksiselitteisesti ilmene, että elinkeinonharjoittaja olisi velvoitettu tulostamaan asiakkaalle kuitin, vaikka tämä ei sitä haluaisi. Laissa puhutaan esimerkiksi sähköisesti toimitettavasta kuitista, jota ei siis tarvitse tulostaa.

Koska kuittilaissa ei selvästi lue, että kuitti olisi tulostettava ennen kuin sitä tarjotaan asiakkaalle, ei hallinto-oikeuden mukaan sakkoakaan voida antaa.

Näin ollen hallinto-oikeus kumosi 300 euron laiminlyöntimaksun.